philips etc. doen te wetene allen jegenwoirdighen ende
toecomenden dat wy ontfanghen hebben die oitmoedighe supplicatie
van jaspar anthonis ghysbrechts ingeseten van goirle inhoudende
hoe dat al eest zoe dat hy suppliant hem altyt sonder jactantie gesproken
rustelyck ende vredelyck heeft gedraghen sonder oyt van eenige mesusen
achterhaelt oft befaemt te zyne soe es nochtans gebeurt dat
in augusto inden jaere xvc ende lix hy suppliant met adriaen jan
henricx $$$ switten de jonghe ende meer anderen van goirle
gecomen zynde tot poppel op een bruyloft zyn tsamen naeden maeltyt
gaen sitten drincken in een herberghe gestaen tot poppel aende plaetse
ende alzoe de suppliant ende dander in meyninghe waeren thuys te gaen
zoe hebben zy tsamen metten weerdt ende werdinne gerekent gehadt
ende hy suppliant commende opte plaetse ende strate voer die deure vander
voirs. herberghe heeft aldaer gesien eenen geselle van riele hem
ombekent ende van zynen geselschap nyet wesende hebbende in zyn
handt een bloot sweert oft degen daermede tegen hem selven schaermoetsen
sonder nochtans nyemanden te mesdoen ende ten selven tyde is opt
voirs. plaetse comen aengereden eenen wagen met volck die $$$
van sekere andere bruyloft tot hilverenbeke gehouden wel by
drinck wesende daerop dat onder andere was een genoempt joes
cops woenende tot poppel diewelcke siende den voirs. geselle van
riele heeft geroepen ghy coecketers van ghoirle dwelck is eenen
schimpighen roep tot verachtinghe van die van ghoirle dwelck
die suppliant hoirende zoe den selven schimp daer zeer odieulx worde
gehouden heeft totten voirs. persoonen opten voirs. waghen sittende
geseght die van goirle en hebben u noeyt tecort noch leet gedaen
wat wildy op ons oft tegens ons spreken ende met dyen is den
waghen voerby gereden tot aen thuys van gooris spilmakere
oick opte voirs. plaetse staende alwaer zy hebben doen tappen
drye oft vier potten biers ende die suppliant ende zyn voirs.
geselschap gereetschap makende om naer huyse te gaende ende
zynde omtrent den voirs. waghen zoe heeft die voirs. joes
wesende een stout ende sterck man hem oick verlaetende op zyn
geselschap die zesse oft zeven persoonen sterck waeren wederomme
geroepen bij schimpe ghy coecketers van goirle ende de
suppliant dat hoirende heeft hem $$teghen willen stellen met eender
pycken oft knevelstock ende die voirs. joes tselve siende is den
suppliant innegevallen by assistentie van eenen cuypere tot
poppel woonende die den suppliant den voirs. knevelstock aff
heeft genomen ende hebben hem wel dapperlijck geslagen gehadt
in sulcker vuegen dat hy tereerden lach ende die voirs. jan
switten de jonghe dat gewaer worddende ende siende dat die
persoonen opten waghen sittende alwaeren affgespronghen
heeft den suppliant ter assistentie willen comen maer die voirs.
joos is hem ock opgevallen ende heeft met eenen hantclippel
die hy vanden waghen hadde genomen denselven eenen slach
gegeven op sijn hoot in zulcker vuegen dat hy oick tereerden
moeste vallen daerdeure die voirs. adriaen henricx gecommoneert
zynde heeft zynen deghen vuytgetrocken ende daermede den voirs.
joosen op zyn hoot geslaghen een groote woende tot deur dbeck$$
ende de suppliant ende die voirs. zwitten geweken ende gevlucht
zynde deur die slaghen die zy gehadt hadden heeft die suppliant
wederom zynen voirs. stock die de voirs. cuypere hem hadde
affgenomen gecregen nyet weetende by wyen dat hem dyen
was gerestitueert ende anders nyet weetende zyn broeder en
was onder den hoep is metten voirs. stock wederom aengecomen
om de zyne te assisteren ende hen te ontsetten ten eynde dat
zy nyet en souden overvallen ende geoppresseert wordden ende
alsoe zy al onder malcanderen waeren verwert ende int vechten
verhit ende dat die voirs. joosen die een zeer sterck man was
deen dandere byster sloech soe heeft die suppliant hem tspyts
vanden voirs. knevelstock oft javelyne geboden gehadt op
hope dat hy soude wycken maer die voirs. joes perseverende
int voirs. gevecht en heeft nyet willen ophouwen noch
wycken ende die suppliant hem meynende aff te keren heeft
nae hem gesteken gehadt ende heeft met grooten ongeluck
hem geraeckt ende gequetst gehadt in zyn zyde ende is
tsanderdaechs daernae deser werelt overleden ten
grooten leetwesen vanden suppliant verdriete ende eeuwighe
bederffenisse vanden suppliant nyet weetende nochtans van
welcker quetsueren hy mach gestorven zyn soe dat die suppliant
die met partye geinteresseerde is overcomen daerom lantvluchtich
zoude moeten wesen ende in vrempde landen dolen sonder dat hy
zyne ouders die oude stockluyden zyn den cost zoude konnen te
varen winnen soe hy tot noch toe gedaen heeft zoe verre hem hierop
onse gratie ende genade nyet en wordde geextendeert ende verleent
ons daerom zeer oitmoedelyck biddende soe eest dat wy
desen aengesien geneycht wesende ter beden des voirs. suppliants ende
willende hem in dit stuck prefereren gratie ende misericordie voer
strangheyt ende rigeur van rechte hebben denselven suppliant inden
gevalle als boven quytgeschouden ende vergeven schelden quyte ende
vergeven vuyt sunderlinger gratien by desen onsen brieve tfeyt ende
ongevalle boven geruert mitsgaders alle offensen ende bruecken corporelle
ende criminelle daerinne hy hem overmits ende vuyt saken van
tgeene des voirs. is tegen ons ende justicie eenichssins mach
hebben ontgaen ende mesdragen ende hebben hem dyen aengaende
daeraff wedergestelt ende gerestitueert stellen weder ende restitueren
tot zynen goeden name fame ende geruchte in onsen voirs. lande
van brabant ende allen anderen onsen landen ende heerlicheden
ende tot zynen onverbeurden goeden indyen hy eenige onder ons heeft
gelyck ende in alder manieren zoe hy was voer die toecompste
vanden voirs. feyte imponerende hierop een eeuwich geswych
onsen procureur generael in brabant ende allen anderen onsen justicieren
ende officieren wye zy syn satisfactie ende beternisse ierst ende
voer al gedaen der partye geinteresseerde indyen die noch nyet
gedaen en zy ende eenige daertoe staet civilyck alleenlyck behoudelyck
dat die voirs. suppliant gehouden zal zyn tvoirs. feyt tegen ons te
beteren civilyck naer gelegentheyt vander saken ende faculteyt van
zyne goeden met oick te betaelen die redelycke costen van justicien
hierome alreede gedaen ende te doene allet ter taxatien ende moderatien
van onse lieve ende getrouwe die cancellier ende luyden van onsen
rade in brabant die wy daertoe gecommitteert hebben ende
committeren by desen ontbieden daerom ende bevelen denselven
onsen cancellier ende raidsluyden dat voer hen geroepen deghene
die daerom behoiren geroepen te zyne zy procederen wel ende
deughdelyck ter verificatien ende interinemente van desen ende
totter taxatien ende moderatien vander voirs. amende ende
costen van justicien alzoe zy zullen bevinden behoirende
welck interinement die voirs. suppliant gehouden zal zyn te
versueckene ende hem in persoone te presenteren in onsen voirs.
raide binnen zesse maenden naestcommende opte pene van
te verbeuren deffect van desen ende dat gedaen ende deselve
civile boete ende costen van justicien getaxeert ende betaelt
zynde in handen vanden gheenen dien dat behoiren zal zy
onse voirs. procureur generael in brabant ende alle andere onse
rechteren justicieren officieren ende ondersaten jegewoirdighe ende
toecommende dien dit aengaen zal mogen huere stedehouderen ende
eenen yegelycken van hen bezundere zoe hem toebehoiren zal
doen laeten ende gedooghen den voirs. suppliant van deser onser
jegewoirdigher gratien ende remissien ende van alle inhouden
van desen inder vueghen ende manieren voeren verhaelt rustelyck
vredelyck volcommelyck ende eeuwelyck genyeten ende gebruycken
sonder hem te doene oft te laeten geschieden nu noch in
toecomenden tyden eenich hinder letsel oft moyenisse aen lyve
noch aen goeden tercontrarien maer indien zyn lyff oft
eenige van zynen onverbeurden goeden daerom gearresteert becommert
oft beleth waeren dat zy die setten ende stellen terstont ende
sonder vertreck tot geheelder ende volcomender delivrantie want
ons alzoe gelieft ende ten eynde dat dit vast ende gestadich
blyve tot eeuwighen daghen zoe hebben wy onsen zegel hier
aen doen hanghen behoudelyck in anderen dinghen onse rechte
ende eenenyegelycken anderen dessyns gegeven in onser stadt
van bruessele inde maent van novembri int jaer ons
marge: zy hier af
verantwoert
byden rentmeestere
vanden exploicten
heeren duysent vyffhondert eenentzestich van onsen
rycke van spaengnen ende sicillien tzeste ende naples etc.
tviiie opde plycke stont gescreven byden coninck in
zynen raide ende geteeckent jboudewyns visa $ recepta
gecollationeert ende bevonden met
zynen origina concorderen by my
$$ facuwez $$